Carlsberg har lidt et nederlag på et af sine mest prestigefyldte markeder. Tesco, verdens femtestørste supermarkedskæde og langt den største i Storbritannien, har besluttet at fjerne næsten alle Carlsberg-produkter fra hylderne. Kun i ganske få butikker skal man fremover kunne købe enkelte af koncernens øl.

Beslutningen skyldes, at Tesco er i krise og har besluttet at rydde kraftigt ud i varesortimentet. Tesco, der ifølge sin hjemmeside har lidt over 7.800 butikker verden over, fik i sit seneste årsregnskab i april et gigantisk underskud på 58 milliarder kroner - det største i koncernens historie.

Aktiekursen er mere end halveret på under fire år: fra 400 pence ved udgangen af 2011 til 180 pence nu.